medieval-data/medieval-letters huggingface dataset:
CDXXVI.  Ad Bernardum Toletanum primatem, apostolicae sedis vicarium.--De electione Burgensis episcopi.   (Anno 1115, April. 10.) [MANSI,  Concil.,  XX, 1036, ex  Primatu Toletano  Castejoni.]
Author: Paschalis II

Postquam litteris vestris nostras rescripseramus, de consentiendo P. Ecclesiae Burgensis electo licentiam largientes: alias a clero et populo Burgensi litteras inopinato accepimus, quibus idem Paschalis archidiaconus tuo quidem consilio, sed rege nesciente, et populo ignorante, significabatur electus. Sed post illam illius electionem, populo exspectante, universo clero consentiente, rege quoque volente, ipsius regis germanus asserebatur ad pontificatum Burgensis Ecclesiae destinatus. Sane in iis dissensionum varietatibus, nostrum est, et canonum justitiam conservare, et saluti Ecclesiae providere. Unde sollicitudini tuae praesentia scripta dirigimus, praecipientes ut, comprovincialibus episcopis convocatis, loco et tempore opportuno, utramque partem ad vestram jubeatis praesentiam convenire: ubi omni personarum acceptione, omni dolo, et animositatis pravitate seposita, praecipimus earumdem electionum causam omnino canonice definiri.

Datum Laterani, IV Idus Aprilis.
CDXXVII.  Ad Guidonem archiepiscopum Viennensem, sedis apostolicae legatum.--Ut liti quae est inter Bisuntinos canonicos et S. Stephani finem imponat.   (Anno 1115, April. 22.) [MANSI,  Concil.,  XX, 1047, ex mss.]
Author: Paschalis II

Controversiam quae inter Bisuntinos canonicos et S. Stephani tanto jam tempore voluta et revoluta est, canonico nunc tandem judicio apud nos noveris esse decisam. Praecipimus igitur sollicitudini tuae ut pro hoc negotio peragendo, et tanti scandali lite sedanda, adhibitis tecum sapientibus et religiosis fratribus, vel Divionum, vel ad alium competentiorem locum convenias, quo possint sine gravamine personas sibi necessarias adducere: ut omni partium animositate seposita, ita sincere, ita liquide, judicii hujus perfectionem accipias, quatenus inter eos nulla ulterius hujus rei lis aut querela remaneat. Testes autem hujus quaestionis probatores, quia de capite parochiae causa gravior agitur, quinque sint, sive clerici, sive laici, qui secundum canonicas sanctiones, de visu et auditu testimonium proferant.
CDXXIX.  Ad Archembaldum abbatem Sancti Albini Andegavensis. --Confirmat judicium Urbani II de concordia inita inter monachos Sancti Albini et Vindocinenses.   (Anno 1115, Maii 25.) [BALUZ.,  Miscell.  edit. Luc., III, 53.]
Author: Paschalis II

PASCHALIS episcopus, servus servorum Dei, dilecto filio ARCIMBALDO abbati monasterii Sancti Albini quod apud Andegavim situm est, salutem et apostolicam benedictionem.

Ex praedecessoris nostri sanctae memoriae Urbani secundi papae litteris intelleximus quod ante conspectum ejus a monachis Sancti Albini, adversus Vindocinenses quaestio facta fuerat super Sancti Clementis ecclesia Credonensi. Tum ex beneplacito ejusdem pontificis deliberatum fuit ut Vindocinenses fratres pro recompensatione supradictae ecclesiae aliam Sancti Albini monachis ecclesiam traderent. Unde factum est ut Vindocinenses eisdem monachis ecclesiam Sancti Joannis super Ligerim darent, quod utriusque congregationis favore consensuque firmatum est. Nostro autem tempore Joffridus Vindocinensis abbas super eadem ecclesia Sancti Joannis Arcimbaldum Sancti Albini abbatem sollicitare studuit. Unde nos ab eo efflagitati, Arcimbaldum ipsum nostris ad causam litteris evocavimus. Caeterum post terminum a nobis statutum, cum ipsi alio sibi tempore secundum vel tertium terminum statuissent, sicut nobis eorum litteris significatum est, Arcimbaldo super ad profectionem parato, sicut ex ejus legatione percepimus, Vindocinensis abbas non solum non venit, sed nec excusationes rationabiles allegavit. Nos igitur simulationes et dissimulationes hujusmodi perpendentes, juxta postulationem venerabilis fratris nostri Rainaldi Andegavensis episcopi quieti vestrae in posterum super hoc negotio duximus providendum. Praesentis igitur decreti pagina convenientiam illam quae per supradicti praedecessoris nostri deliberatione constituta est firmam perpetuo permanere decernimus, omnimodis prohibentes ne super illa Sancti Joannis ecclesia ulterius Sancti Albini monasterium Vindocinensis abbas inquietare praesumat. Quod si praesumpserit, inquietatio ipsa vires nullas obtineat. Ego Paschalis catholicae Ecclesiae episcopus subscripsi. Data Beneventi per manum Joannis, diaconi bibliothecarii, VIII Kal. Junii, indictione VIII, Incarnationis Dominicae anno 1115.
CDXXX.  Bulla pro Mauritio Bracarensi archiepiscopo.   (Anno 1115, Julii 23.) [ARGOTE,  Memorias para a historia de Braga,  Lisboa 1732, III, 451.]
Author: Paschalis II

PASCHALIS episcopus, servus servorum Dei, venerabili fratri MAURITIO Bracarensi archiepiscopo, salutem et apostolicam benedictionem.

Minduniensis cathedrae transmutatio sicut nostis facta est provincialis deliberatione concilii, licet tu habes in tempore qui ejusdem Ecclesiae metropolitanus es. Si quid igitur in hoc corrigendum est, legatus noster, cum ad vos venerit, per Dei gratiam providebit. Clericis tamen loci nolumus aliquas injurias irrogari, latori quoque praesentium seu caeteris praecipimus beneficia si quae sunt ablata restitui. Datum Beneventi, quinto Nonas Junii.
CDXXXII.  Ad archiepiscopos, episcopos, etc., per Hispaniam.--De concilio generali Romae celebrando.   (Anno 1115, Aug. 15.) [FLOREZ,  España sagrada,  XX, 203.]
Author: Paschalis II

PASCHALIS episcopus, servus servorum Dei, dilectis fratribus archiepiscopis, episcopis, abbatibus, sive clericis per Hispaniam, salutem et apostolicam benedictionem.

Ab Ecclesiae Patribus, quos terrae sal et mundi lucem Dominus ac Magister noster Christus instituit, exempla vel praecepta suscepimus, ut quoties in Ecclesia graviores emerserint quaestiones, frequentior fratrum numerus convocetur. Sane pro investituris episcopatuum, vel abbatiarum, quas sibi jam dudum assumpserunt laici, tantum in Ecclesia scandalum est exortum, ut ad schisma processerit: unde opportunum et valde necessarium duximus, tam pro investituris ipsis, quam pro Ecclesiarum occupationibus, fraternitatem vestram ad agendum generale concilium excitare. Rogamus et praecipimus ut de provinciis singulis, qui sapientiores vel religiosiores per Dei gratiam cognoscuntur episcopi, et de parochiis abbates sive clerici Scripturis sanctis et institutis ecclesiasticis eruditi, IV Non. proximi Martii nobiscum in urbe Roma studeant omnimodis convenire. Sic praestante Deo in hujusmodi quaestionibus praemuniti, ut conventus nostri unitas universae Ecclesiae unitatis afferat firmamentum. Datum Beneventi, XVIII Kal. Septemb..
CDXXXV.  Ad Didacum episcopum Composteltanum.   (Anno 1115, Aug. 20.) [FLOREZ,  España sagrada,  XX, 202.]
Author: Paschalis II

PASCHALIS episcopus, servus servorum Dei, venerabili fratri DIDACO Compostellano episcopo, salutem et apostolicam benedictionem.

Perturbationem regni vestri non parum in personam tuam declinare comperimus, partim pro ecclesiae B. Jacobi, cui Deo auctore praesides, magnitudine, partim pro animi tui solertia, quae nonnullis metuenda conspicitur; unde non parvo te odio insequi dicuntur, qui statum regni turbare nituntur, quorum profecto insidias sollicitius cavere te convenit, ne aut personae tuae, aut Ecclesiae detrimentum eveniat. Propter quam causam confrater noster Hugo Portugalensis episcopus, et Laurentius Ecclesiae vestrae clericus, tuae ad nos fraternitatis legationem afferentes et fideliter exsequentes enixius postulaverunt ut personam tuam a conciliorum quae per provincias fiunt conventibus solveremus. Nos itaque saluti vestrae tanquam nostrae per Dei gratiam providere, et personam tuam periculis omnibus erui et abesse optamus. Idcirco nos petitioni tuae benignitate debita impertimur assensum; et quandiu guerra et regni perturbatio permanet, personam tuam a conciliorum conventibus liberam manere concedimus. Ad decorem praeterea fraternitatis tuae addicimus, ut in quotidiana conversatione tunica et stola indutus incedas. Qui videlicet habitus sacerdotalis est indicium dignitatis: optamus enim ut et salutem temporalem obtineas, et omnipotenti Domino in omnibus placere contendas. Datum Beneventi, XIII Kal. Septembris, indict, VIII.

Notes: (quod Deus avertat)
CDXXXVI.  Ad Guidonem sedis apostolicae legatum.  --  De controversia orta inter Bizantinos canonicos et S. Stephani.   (Anno 1115, Aug. 27.) [MANSI,  Concil.,  XX, 1047.]
Author: Paschalis II
Date:  [ al. suorum] [ al. actoribus] [ al. vel]

PASCHALIS episcopus, servus servorum Dei, venerabili fratri GUIDONI Viennensi archiepiscopo, sedis apostolicae legato, salutem et apostolicam benedictionem.

Super prudentia tua plurimum admiramur, quod in negotio Ecclesiae B. Stephani, clericorum ipsorum testimonium acceptare nolueris: cum B. Gregorius in hujusmodi causis ecclesiarum, auctoribus probationem imponat. Diversae namque sunt in causarum auctoribus species, nec in omnibus causis crimina agitantur. In criminibus siquidem accusatorum testium illa districtio observanda est, quae canonibus continetur, ne qui ad probationem domestici assumantur. Caeterum in possessionum, vel caeteris hujusmodi negotiis, hi potissimum assumendi sunt, qui eadem negotia tractaverunt, de quorum visu et auditu haesitatio esse non debeat. Si ergo iidem clerici idonei sunt, ab assertione causae illius nullatenus repellantur: sed sicut aliis litteris deliberatum est, inter S. Joannis et S. Stephani canonicos lis illa plenius decidatur. Cessat jam malitiae zelus, et dolositatis cavillatio: et praedictarum ecclesiarum negotium juxta litterarum tenorem omnimodis peragatur. Alioqum ad praesentiam nostram parati prorsus et instructi proximo quadragesimalis concilii tempore revertantur. Datum Trojae, VI Kal. Septembris, indictione VIII.
CDXXXVIII.  Ad T[heodericum] presbyterum cardinalem, apostolicae sedis legatum.   (Anno 1115.) [MANSI,  Concil.,  XX, 1096.]
Author: Paschalis II

PASCHALIS episcopus, servus servorum Dei, T. presbytero cardinali apostolicae sedis legato, sanctam et apostolicam benedictionem.

Ex antiqua relatione comperimus Saxones a principio conversionis suae ad Deum fideles atque obedientes beato pontifici et apostolicae sedi exstitisse. Quia igitur ad partes illas, ut audivimus, accessit, et meis super ecclesiis aliisque quibusdam negotiis scandala emerserint, si quid aut etiam alibi juste atque canonice operari potueris, auctoritatis nostrae favore, et cooperante Domino, opereris. Si quod et consolationis auxilium nostro Halberstadiensi episcopo conferre potueris, conferas ut apostolicae sedis visitatione gaudeat. Data Ferentini, VI Id. Octobris.
CDXL.  Monasterii S. Xisti Placentini possessiones confirmat, monachisque jus eligendi abbatis tribuit.   (Anno 1115, Oct. 30.) [MABILL.,  Annal. Bened.  VI, 607.]
Author: Paschalis II

Pacatis in Urbe rebus, Romam sub autumnum reversus est Paschalis, ubi residebat III Kalendas Aprilis hujus anni 1115, cum pontificium diploma indulsit Odoni abbati monasterii Sancti Xisti, Placentiae siti, ubi monachi loco sanctimonialium male viventium nuper substituti fuerant, agente praecipue illustris memoriae Mathildi comitissa, quatenus et religio illic monastici ordinis servaretur, et monasterii possessiones, quae jam diu destructae fuerant, per eorum restituerentur industriam. Ad haec universa praedia et possessiones quas Angilberga imperatrix, ejusdem fundatrix monasterii, illic contulerat, caeteraque omnia eidem loco a fidelibus concessa vel concedenda idem pontifex confirmat, tribuitque liberam facultatem eligendi abbatis secundum Regulam sancti Benedicti.

Scriptum per manum Gervasii, scriniarii regionarii ac notarii sacri palatii. Data Laterani per manum Joannis, S. R. E. diaconi cardinalis ac bibliothecarii, III Kal. Novembris, indictione IX, Incarnationis Dominicae anno 1115, pontificatus autem domni Paschalis papae II anno XVII.
CDXLV.  Ad canonicos et laicos parochianos ecclesiae S. Frigdiani Lucensis.   (Intra an. 1100-1116, Jan. 5.) [BALUZ.,  Miscell.  ed. Luc. IV, 586.]
Author: Paschalis II

PASCHALIS episcopus, servus servorum Dei, dilectis filiis canonicis seu laicis parochianis ecclesiae S. Fridiani, salutem et apostolicam benedictionem.

Charitatis utilitas immensa et incomprehensibilis est, quia ipse Dominus omnipotens immensus et incomprehensibilis charitas est. Ex charitatis radice omnium virtutum robur egreditur, omniumque bonorum operum constantia generatur: propter nimiam charitatem omnium Dominus de summis ad ima descendit, ut nos de imis ad summa conscendere valeamus. Quod etiam ut in nobis charitas permaneret, hoc suum praeceptum dixit, ut nos invicem diligamus. Ea propter nos dilectionem vestram litteris apostolicis duximus visitandam gratias Deo et vobis agentes, quod inter personam ex vobis, videlicet priorem vestrum gratiam Dei bonam et nobis utilem habeamus. Sic quod charitatem vestram rogamus, ut animis vestris indignatio nulla subrepat. Et si enim pro canonici ordinis observantia eum in nostra retineamus ecclesia, ipse tamen vobiscum est animo et a vobis corporaliter quandoque Domino praestante non deerit. Nolite itaque ullatenus indignari, sed tanquam unum corpus in Domino ad invicem vobis charitatis debitae solatium adhibere, ut de vestrae dilectionis vinculo Dominus omnipotens, qui vera est charitas, et vera gloria, glorietur. Orantes vos pro nobis misericordia divina custodiat. Datum Later., Idibus Januarii
CDXLVII.  Parochianos ecclesiae S. Frigdiani Lucensis hortatur ut decimas et oblationes subtractas ecclesiae restituant.   (Intra an. 1100-1116, Jan. 29.) [BALUZ.,  ibid.,  p. 587.]
Author: Paschalis II

PASCHALIS episcopus, servus servorum Dei, dilectis filiis parochianis ecclesiae S. Fridiani, salutem et apostolicam benedictionem,

Et a nobis et a vobis omnipotenti Domino gratiae referendae sunt, quod per ecclesiam vestram divinum illud communis et apostolicae vitae lumen usque ad primae sedis verticem diffusum est. Etsi enim Romana Ecclesia mater sit Ecclesiarum omnium et magistra, ei tamen de beati Fridiani ecclesia regularis vitae ordinem sibi assumere et per dominum R. priorem et alios vestros fratres disponere placuit. Super quo aliquos vestrum adeo scandalizatos audivimus quod decimas et oblationes suas Beati Fridiani ecclesiae subtraxerunt, quos profecto decuerat, beneficiorum quae omnipotens Dominus loco eidem contulit reminisci, non ei debita sua subtrahere, aut de divinae largitatis gratia indignari. Et nobis enim et vobis divini luminis illustratio sufficit. Nec quidquam pro nostra vobis, aut pro vestra nobis participatione adimitur. Vestram ergo dilectionem apostolicae visitationis alloquio salutantes monemus, ut benignitatem Dei ad memoriam revocetis, et in his, quae placita ei sunt, efficaciter et unanimiter maneatis. Illis autem qui decimas et oblationes ecclesiae subtraxisse dicuntur, praecipimus ut et ablata restituant, et ad satisfactionem debita humilitate perveniant. Alioquin sententiam, quam in eos dominus prior vel per se vel per fratres suos dictaverit, nos praestante Deo ratam habebimus. Datum Laterani, IV Kalend. Februarii.
CDXLVIII.  Privilegium pro canonicis S. Fidelis.   (Intra an. 1100-1116, Jan. 30.) [TATTI,  Annal. della citta di Como,  II, 866.]
Author: Paschalis II

PASCHALIS episcopus, servus servorum Dei, venerabili fratri CUMANO episcopo, salutem et apostolicam benedictionem.

Episcopalis officii est supra commissum gregem attentius vigilare, et quae salutis sunt ei, per Dei gratiam, providere. Etsi enim pastor malus sollicitus videatur, si tantum gregis sui curam negligit gravioris reatus poenam non effugit. Unde Apostolus scribens ait: « Si quis suorum, et maxime domesticorum curam non habet, fidem negavit, et est infideli deterior. » Fratres siquidem S. Fidelis conqueruntur, quod in eorum Ecclesiam contradicentibus ipsis contra ipsius Ecclesiae possibilitatem quidam clerici intrudantur, vestrae sollicitudini mandamus ut iisdem fratribus debitam justitiam facias; nec tantum eis injuriam irrogari, aut eorum ecclesiam usque adeo aggravari permittas, nec tu eos propter hoc a tua communione repellas. Tuum est enim et personis et ecclesiis ita praestante Domino providere, ut boni pastoris mercedem retributoris honorum omnium Dei nostri examine merearis. Datum Laterani, III Kal. Februarii.
CDXLIX.  Ad Bernardum Toletanum primatem, apostolicae sedis vicarium.--Segoviensem civitatem ipsius personae permittit. Monasterium S. Servandi donat.   (Intra an. 1100-1116.) [MANSI,  Concil.,  XX, 1037.]
Author: Paschalis II

Fraternitatis tuae petitionem clementer admisimus. Volumus enim ut commissa tibi apostolicae sedis legatione honorifice perfruaris. Segoviensem civitatem, nisi proprium desideret civitas ipsa episcopum, personae tuae pro gravioris paupertatis necessitate permittimus. Monasterium Sancti Servandi quod nostri juris est, a praedecessoribus nostris Massiliensi quondam monasterio novimus fuisse commissum. Caeterum, quia propter Sarracenorum feritatem monachos de loco ipso discessisse cognovimus, nos monasterium ipsum sollicitudini tuae restaurandum disponendumque committimus. Quod si per omnipotentis Dei misericordiam restaurari contingit, debitum Lateranensi palatio censum annis singulis persolvetis.

Datum Lateranis XVI Kalend. Aprilis.
CDL.  Excommunicationem Uberti presbyteri prolatam a R[othone] praeposito et fratribus S. Frigdiani confirmat.   (Intra an. 1101-1116, Mart. 6.) [BALUZ.,  Miscell.  ed. Luc. IV, 585.]
Author: Paschalis II

PASCHALIS episcopus, servus servorum Dei, dilectis filiis R. praeposito et caeteris fratribus Sancti Fridiani, salutem et apostolicam benedictionem.

Vitae regularis propositum in primitiva Ecclesia cognoscitur ab apostolis institutum. Nemo enim illorum quidquam proprium habebat, sed erant in illis omnia communia. Erat enim illius anima una et cor unum; hanc beatus Augustinus tam gratanter amplexus est, ut eam suis regulis informaret; hanc et vos, largiente Domino, suscepistis, et quicunque semel cum voti professione susceperit, sine reatu praevaricationis et uxoris Lot exemplo dimittere omnino non poterit. Audivimus autem quemdam inter vos presbyterum, Ubertum nomine, post professionem exhibitam in tantam prorupisse vesaniam ut, susceptae vitae et claustri vestri conversatione posthabita, Sodomam Gomorrhamque respexerit et se amplioris viae volutabris replicarit. Porro super hunc quoniam admonitus redire contempserit, audivimus a vobis excommunicationis prolatam esse sententiam. Notum utique penes vos et eos qui in partibus vestris sunt, haberi volumus, quia nos eamdem sententiam sancti Spiritus judicio confirmamus. Nemo enim mittens manum suam in aratrum et respiciens retro aptus est regno Dei. Dat. Laterani, II Nonas Martii.
CDLI.  Ad Florentinos clericos.--Ut Dominicis diebus ac praecipuis festis, majoris missae officio, sicut prius solebant, intersint.   (Intra ann. 1101-1116, Mart. 13.) [MANSI,  Concil.,  XX, 1052.]
Author: Paschalis II

PASCHALIS episcopus, servus servorum Dei, dilectis filiis Florentinis clericis, salutem et apostolicam benedictionem.

Antiquum morem vestrae matricis ecclesiae fuisse audivimus, quod clerici de canonicis et de capellis, tam in Dominicis diebus quam in praecipuis festivitatibus, in processionibus et in officio majoris missae usque ad perlectum evangelium soliti erant convenire. Nunc vero, nescimus qua occasione ab hac debita obedientia et honesta ejusdem ecclesiae consuetudine vos subtraxistis: quod nobis schisma et Ecclesiae divisio esse videtur. Mandamus igitur vobis, atque praecipimus, ut ad primam Ecclesiae consuetudinem redeatis, ne canonicam Ecclesiae sententiam incurratis. Datum Laterani, tertio Idus Martii.
CDLII.  Ad Lanuinum Turris priorem.   (Intra an. 1102-1116, Jan. 27.) [MABILL.,  Annal. Bened.  V, 456.]
Author: Paschalis II

PASCHALIS episcopus, servus servorum Dei, dilecto filio LANUINO, salutem et apostolicam benedictionem.

Quoties a fratribus nostris illud exigitur quod sanctorum Patrum regulis consonat, dignum est ut eorum petitiones libentius audiantur. Ex igitur praesenti auctoritate in ecclesia illa juris eremi, quae apud Squillacium sita est, monasterium constitue, ut fratres, austeritatem eremi ferre non valentes, juxta beati Benedicti Regulam illic possint omnipotenti Deo deservire. Quam nimirum habitationem per praepositum et decanum gubernari disponique praecipimus, sic tamen ut eremi praepositus semper praeferatur, et major habeatur: et sicut idem monasterium eremi dispositioni subjacet, ita ejusdem loci praepositus et decanus subjiciatur magistro eremi. Data Lateranis VI Kal. Februarii.
CDLIII.  Ad O[tbertum] Leodiensem episcopum.--Pro querela Radulfi Remensis archiepiscopi.   (Intra an. 1107-1116, Dec. 27.) [MARTENE,  Ampl. Collect.,  II, 624.]
Author: Paschalis II

PASCHALIS episcopus, servus servorum Dei, venerabili fratri O. Leodiensi episcopo, salutem et apostolicam benedictionem.

Confratris nostri Radulfi Remensis archiepiscopi, querelam accepimus, quod in castello Bullionis partem Remensis parochiae usurpaveris, et in ecclesia Sancti Joannis, eo invito, presbyterum ordinaveris. Unde fraternitati tuae praecipimus quatenus aut partem ipsam parochiae omnino dimittas, aut de ea judicio confratrum nostrorum Catalanensis et Tullensis episcoporum, Remensi Ecclesiae justitiam exsequaris loco et tempore quod ipsi praeviderint. Alioquin nos super presbyterum illum, qui jam in Beati Joannis ecclesia intrusus dicitur, confratris nostri Remensis archiepiscopi judicium confirmamus. Datum Romae, sexto Kalendas Januarii.
CDLIV.  Ad Reinhardum episcopum Halberstadensem.--Laudat eum quod quaedam monialium monasteria reformaverit.   (Intra an. 1108-1116, Mart. 20.) [MARTENE,  Coll.  I, 637.]
Author: Paschalis II

PASCHALIS episcopus, servus servorum Dei, venerabili fratri REINHARDO Halberstadensi episcopo, salutem et apostolicam benedictionem.

Quaedam monasteria monialium audivimus per vestram industriam correcta, ut remotis saecularibus pompae vanitatibus, regulari debeant disciplinae operam dare. Hanc profecto sollicitudinem tuam laude dignam ducimus, et assertionis nostrae robore confirmamus. Statuimus ergo ut in locis ipsis monastica semper religio conservetur, nec cuiquam liceat regularem disciplinam ab eisdem monasteriis removere, ut correctionis tuae gratia, perpetuis illic temporibus conservetur. Data Laterani, XIII Kal. April.
CDLV.  Ad A[delgotum] Magdeburgensem archiepiscopum,  etc.  (Intra an. 1109-1116, Oct. 27.) [ECCARD,  Corpus hist.,  tom. II, p. 278.]
Author: Paschalis II
Date:  [DELGOTO]

PASCHALIS episcopus, servus servorum Dei, venerabilibus fratribus A Magdeburgensi metropolitano et suffraganeis ejus, salutem et apostolicam benedictionem.

Veniens ad apostolorum limina confrater noster Magdeburgensis electus suam apud nos querelam exposuit, quod videlicet a clero et populo Merseburgensis ecclesiae electus sit praesentibus et collaudantibus vobis et in ea sacerdotis officium vestra ordinatione susceperit. Post haec nullo praeeunte judicio non solum episcopalis ei sit gratia benedictionis denegata, sed ab eadem et Ecclesia quasi ex praecepto nostro violenter sit expulsus. Nos igitur eum ad fraternitatis vestrae praesentiam cum litteris praesentibus praemittentes, praecipimus ut idem frater plenius electioni huic et Ecclesiae restituatur, et secundum canonicas sanctiones causa ejus praesentiae vestrae judicio decidatur. Quod si judicii difficultas apud vos emerserit, cum communibus fraternitatis vestrae litteris et nuntiis ad examen sedis apostolicae causa eadem remittatur. Datum Romae, VI Kalendis Februarii.